
Szövegolvasási stratégiák az életkor függvényében

Kulcsszavak: szövegértés; olvasási stratégiák; tekintetkövetés; olvasástanítás; fixációk
A szövegértés az oktatási folyamatban kulcsfontosságú képesség. Arról azonban még mindig nincs pontos képünk, hogy a különböző évfolyamon tanuló diákok hogyan olvasnak szövegeket. A szakirodalomban az olvasási stratégiák típusait illetően sincs egyetértés, ugyanis a szerzők eltérő csoportosítást alkalmaznak. Jelen vizsgálat kérdése az, hogy hogyan olvasnak lineáris szövegeket a közoktatásban tanuló diákok. Hipotéziseim alapján a gyakorlottabb olvasó diákok több olvasási stratégiát alkalmaznak az olvasás során; a tanulók a különböző gondolkodási műveleteket igénylő szövegértési kérdésekre eltérő olvasási stratégiákkal keresik majd a választ a szövegben; a tanulók tekintetének fixációi összefüggésbe hozhatók a válaszok helyességével. A vizsgálatban egy budapesti iskola 27 tanulója vett részt: 8 ötödik, 6 hatodik, 7 hetedik és 6 kilencedik évfolyamos tanuló. A mérés során Tobii tekintetkövető eszközt használtam, az elemzés során pedig a szoftver mérései és a mintegy 320 percnyi felvétel biztosította az adatokat. A tanulók hőtérképei, az olvasási útvonalaik és a fixációik jellemzőinek analizálása segítségével hipotéziseim részben igazolódtak. Az eredmények rámutatnak az olvasási stratégiák tanításának fontosságára.



